El parc de Cantereria comptarà amb un nou joc infantil
2025-07-24

El barri de Cantereria comptarà, pròximament, amb un nou mòdul de joc infantil al parc Juana María Condesa Lluch, situat al carrer Professor Enrique Tierno Galván. La Junta de Govern de l’Ajuntament de Burjassot ha aprovat l’adjudicació del contracte menor de subministrament, muntatge i reparacions del paviment del citat joc infantil; millores que començaran en breu per part de l’empresa adjudicatària.

Aquesta nova millora en una de les zones d’esplai per als xiquets de Burjassot s’està coordinant des de la regidoria de Serveis Municipals, dirigida per Manuel Pérez Menero.

Tal com es desprén de l’informe tècnic elaborat per a la millora d’aquesta zona d’oci, es procedirà a la reparació de l’actual paviment que hi ha al parc degut al seu mal estat i, a la mateixa vegada, es substituirà la estructura existent ja que presenta trencaments en els seus mòduls.

El joc que se situarà compta amb un disseny innovador en el qual els petits usuaris podran gaudir jugant. Formes suaus i colors agradables doten a aquest nou joc d’un alt valor lúdic i educatiu afavorint també l’estimulació lúdica i motriu dels xiquets i les xiquetes.